# Instituttrådets funksjon og myndighetsområde

## Notat til instituttrådets møte 21. januar 2019

Fra: Knut Tore Stokke

## Instituttrådets funksjon

Alle institutter ved UiO skal ha et styre eller råd ihht [UiOs normalregler for institutter](https://www.uio.no/om/regelverk/orgadm/normalreglerinstitutter.html). Ved enheter som har instituttråd skal dette behandle de samme sakene som ellers ville blitt forelagt for et instituttstyre, men det fattes ikke vedtak i møtene og myndigheten til å fatte vedtakene ligger hos instituttleder. Instituttrådet fatter kun vedtak i spørsmålet om det skal anbefales endring i rekrutteringsform for instituttleder (valg eller kunngjøring) for neste periode.

### Normalreglene beskriver følgende myndighetsområder:

* Overordnete planer, prinsipper og prioriteringer for virksomheten
* Langtidsplaner, med særlig vekt på strategi for forskning, utdanning og formidling
* Årsplan og budsjett
* Godkjenning av regnskap og årsrapport
* legge fram for fakultetet forslag til valgkomité for utpeking av instituttleder, og innstille ved eventuell tilsetting av instituttleder og stedfortreder
* Instituttets interne organisering i avdelinger, faggrupper eller lignende, innenfor de rammer som er gitt av overordnet organ
* innstille i vitenskapelige stillinger hvor fakultetet er tilsettingsmyndighet

Praksis ved Helsam er at vi har brukt instituttrådet til alle disse punktene med unntak for det siste punktet som omhandler innstiling i vitenskapelige stillinger. Det er to viktige grunner til at vi ikke har involvert instituttrådet i tilsettinger som skal godkjennes i fakultets tilsettingsutvalg. Det ene er at Helsam i løpet av året har ganske mange saker som skal godkjennes i tilsettingsutvalget. Disse sakene er gjennomgående allerede så omfattende og langvarige at vi ikke har sett det som hensiktsmessig å innhente råd fra instituttrådet noe som vil forsinke prosessen ytterligere. Det andre hovedargumentet er at vi mener at det ikke er i søkernes interesse at vurderingen av deres egenskaper og egnethet for stillingen skal deles med en større gruppe enn intervjukomiteen, instituttledelsen og personalrådgiverne.

Vi ber om innspill fra rådets medlemmer på om det er ønskelig med en annen arbeidsform enn det det legges opp til her.